Sammenlignet med året før ble det gjort betydelige endringer i VM-formatet, spesielt i de lavere divisjonene. B- og C-puljene ble utvidet fra åtte til tolv lag og ble begge avviklet som en turnering med to grupper med seks lag i hver, hvor det i hver gruppe skulle spilles om én opp- og én nedrykksplass. Samtidig ble antallet av nedrykkere fra A-VM utvidet fra ett til to lag. Dessuten hadde IIHF endret navnene på de respektive nivåene. A-VM ble omdøpt til «Verdensmesterskapet» («World Championship») eller «toppdivisjonen» («Top Division»). Det tidligere B-VM ble omdøpt til «1. divisjon» mens C-VM fremover skulle gå under betegnelsen «2. divisjon».